फिल्म मेकिंग के लिए प्रोड्यूसर को दिए थे 2.6 करोड़, अब वापस लौटाने में कर रहा आनाकानी
Bollywood Actor Deepak Tijori Rs 2.6 Crores Fraud Case. FIR Lodged Against Producer Mohan Nadar जो जीता वही सिकंदर और आश‍िकी जैसी फिल्मों से पॉपुलैरिटी पाने वाले एक्‍टर दीपक तिजोरी के साथ करोड़ों रुपये की ठगी हो गई है। उन्होंने प्रोड्यूसर मोहन नादर के ख‍िलाफ मुंबई पुलिस में FIR दर्ज करवाई है
जो जीता वही सिकंदर और आश‍िकी जैसी फिल्मों से पॉपुलैरिटी पाने वाले एक्‍टर दीपक तिजोरी के साथ करोड़ों रुपये की ठगी हो गई है। उन्होंने प्रोड्यूसर मोहन नादर के ख‍िलाफ मुंबई पुलिस में FIR दर्ज करवाई है।
दीपक का आरोप है कि मोहन नादर ने उनके साथ 2 करोड़ 60 लाख रुपए की धोखाधड़ी की है। दरअसल दोनों मिलकर एक थ्रिलर फिल्म प्रोड्यूस कर रहे थे। मोहन नादर ने फिल्म की शूटिंग के नाम पर दीपक से पैसे लिए थे।
फिल्म की शूटिंग के लिए 2.6 करोड़ लिए
मुंबई की अंबोली पुलिस ने नादर के खिलाफ IPC की धारा 420 और 406 के तहत मामला दर्ज कर लिया है। ईटाइम्स की रिपोर्ट के मुताबिक, दीपक तिजोरी ने पुलिस में मोहन नादर के खिलाफ लिखित में कंप्लेन दर्ज कराई थी। कंप्लेन में कहा गया था कि मोहन नादर ने फिल्म की शूटिंग लोकेशन के खर्चे के लिए 2.6 करोड़ रुपए लिए लेकिन लौटाने में आनाकानी कर रहे हैं।
न प्रोजेक्ट पूरा हुआ और न ही पैसे मिले
मोहन नादर पर आरोप है कि उसने दीपक से 2019 में फिल्म 'टिप्‍प्‍सी' के लिए कॉन्‍ट्रैक्‍ट किया। फिल्म की मेकिंग के लिए मोहन ने दीपक से 2.6 करोड़ रुपए लिए। बाद में जब दीपक ने अपने पैसे मांगे तो मोहन ने उन्हें चेक दे दिया लेकिन वो बाउंस करता गया।
दीपक का कहना है कि मोहन ने न तो फिल्म कंप्लीट की और न ही उनके पैसे लौटाए। इस मामले में अंबोली पुलिस के सीनियर ऑफिसर बंदोपंत बंसोडे ने कहा कि फिलहाल इस मामले में किसी की गिरफ्तारी नहीं हुई है। पुलिस अभी मामले की जांच कर रही है।
फिल्मों में कमबैक करने जा रहे हैं दीपक
दीपक तिजोरी ने कुछ दिन पहले अनाउंसमेंट की थी कि वो वो रोमांटिक फिल्म 'इत्तर' से कमबैक करने जा रहे हैं। इस फिल्म का डायरेक्शन नेशनल अवॉर्ड विनिंग डायरेक्टर वीणा बख्शी कर रही हैं। रितुपर्णा सेनगुप्ता फिल्म की लीड एक्ट्रेस होंगी। हालांकि फिल्म कब रिलीज होगी इसकी कोई जानकारी नहीं है।
13 साल की उम्र में दीपक की बेटी किडनैप हो चुकी है
दीपक तिजोरी ने अपनी डिजाइनर गर्लफ्रेंड शिवानी तनेजा से शादी की थी। दीपक और शिवानी के दो बच्चे हैं। दीपक की बेटी जब 13 साल की थी तो उसे कुछ घंटों के लिए किडनैप कर लिया गया था।
10 मई, 2009 को हुए इस हादसे के बारे में दीपक तिजोरी ने एक इंटरव्यू में बताया कि उनकी बेटी समारा उस दिन शाम चार बजे घर से बाहर निकली थी। लोखंडवाला की सड़क पर कुछ लोगों ने उसे ऑटो में खींच लिया और होटल में ले गए थे। हालांकि उनकी बेटी किसी तरह करके उनके चंगुल से बाहर निकल कर घर आ गई थी।
नेगेटिव रोल करके फेमस हुए दीपक
दीपक ने अपने करियर की शुरुआत फिल्म तेरा नाम मेरा नाम (1988) से की थी। उन्हें असली पॉपुलैरिटी फिल्म आशिकी से मिली। इसके अलावा उन्होंने जो जीता वही सिकंदर, अंजाम और गुलाम जैसी फिल्मों में काम किया। एक समय पर उनकी गिनती इंडस्ट्री के टॉप एक्टर्स में होती थी।
